钦定古今图书集成/历象汇编/乾象典/第038卷 > 荆川稗编 > 《月赋》宋·吴淑
## 钦定古今图书集成/历象汇编/乾象典/第038卷 > 荆川稗编 > 《月赋》宋·吴淑

惟彼阴灵，三五阙而三五盈。流素彩而冰静，湛寒光
而雪凝。顾兔腾精而夜逸，蟾蜍绚彩以宵惊。容仙桂
之托植，仰天星而助明。乍喜哉生，还欣始盈。经八日
而光就，历三月而时成。吕锜射之而占姓，阚泽梦之
而见名。若夫西郊坎坛，秋分夕祭，类在水故应于潮，
义在阴故符于礼。取象后妃，视义卿士。故以为上天
之使，人君之姊，瞻瑞彩于重轮，共清光于千里。尔其
游西园之飞盖，骋东鄙之妍词。会稽爱庭中之景，陆
机揽堂上之辉。圆光似扇，素魄如圭，同盛衰于蛤蟹，
等盈阙于珠龟。晕合而汉围未解，影圆而虏骑初来。
若乃珥戴为瑞，胐魄示冲，为地之理，作阴之宗，降祥
符于汉室，通吉梦于吴宫。睹爪牙而为咎，见侧匿而
为凶。观其素景流天，方辉入户。妇顺苟或不修，王后
为之击鼓。物惟徐孺之说，窟见扬雄之赋。弥关山而
布影，入廊栊而积素。厥御兮维何？望舒兮纤阿。垂蔼
蔼之澄辉，弄穆穆之金波。闻感精之女狄，传窃药之
嫦娥。皎兮丽天，昭然离毕。应鱼脑而无差，验阶蓂而
靡失。亦有画芦灰而晕缺，捧阴燧而辉流。𢭏闻白兔，
喘见吴牛。乍认蛾眉，遥惊玉钩。得不荐鸣琴而灭华
烛，翫清质之悠悠。